Fil 3:11 Paulus gebruik in ons vers 'n spesiale woord vir die opstanding uit die dood. Net hier in die Nuwe Testament word hierdie woord gebruik. Dit is die woord exanastasis. Hierdie woord beklemtoon dat dit 'n opstaan uit 'n bepaalde situasie is. Die woord beteken somtyds ook emigrasie. Christus het die mag gehad om toe Hy dood was, regtig dood was weer die lewe te vat. Hy het maar nie geval en het toe weer opgestaan nie. Hy was dood en het toe weer lewend geword. Dit is regtig iets wat jy jou nie kan voorstel nie. Dit is as jy dink aan wat in die skepping moontlik is heeltemal onmoontlik. Dit kan gebeur dat ons dink dat iemand dood is en nogtans lewendig word. Ons weet dan dat iemand skyndood was. In hom of haar was nog die lewe hoe swak ook maar en daarom kan hy of sy weer opgestaan. So was dit nie met Christus nie. Hy staan op terwyl Hy morsdood was. Die groot wonder is nou dat Christus vir wie in Hom glo verdien het dat ook hulle nadat hulle regtig dood gegaan het ook eendag weer sal opstaan. Wat in ons oë onmoontlik is, maak Hy moontlik. Hy maak so want Hy is God en Hy is die Verlosser! Heerlik. Niemand kan dit keer nie. Glo ook teen 'n groot meerderheid in beteken nie dat jy aan die verkeerde kant staan waar jy geen toekoms het nie. Regtig glo en leef met Christus as jou Here beteken dat jy eendag sal opstaan uit die dood. Dit is nou nog nie so nie maar dit gee die krag en die moed om vandag as gelowige te leef. Daaroor môre meer.